**Moj tata u Domovinskome ratu**

Ispričat ću vam priču o sudjelovanju moga tate u akciji *Oluja* onako kako je on meni ispričao kada sam bila dovoljno odrasla da mogu razumjeti kakav je njegov doprinos bio pri oslobađanju domovine.

„Završavala je specijalistička obuka u Samoboru. Bio sam mlad vojnik koji je marljivo izvršavao svoje zadatke i očekivao sam da ću ostatak vojnoga roka odslužiti negdje blizu kuće. Međutim, zapovjednik me neugodno iznenadio. Poslali su me u Liku, točnije u Smiljan, rodno mjesto Nikole Tesle. Baš sam o njemu razmišljao dok smo se u starom rasklimanom autobusu vozili iz Samobora prema Lici. Što smo se više približavali cilju, sve su se jasnije vidjele ratne strahote. Razrušene kuće, pusta sela, kontrolni punktovi svakih nekoliko kilometara. Neprijateljske vojnike smo mogli vidjeti, doslovno, kroz prozor autobusa. Bili su udaljeni stotinjak metara od nas.

Napokon smo stigli u Smiljan. Prekrasno mjesto divlje i netaknute prirode te čistoga zraka me stvarno oduševilo. Moja satnija bila je smještena pedesetak metara od Tesline rodne kuće i ja sam pored nje svaki dan prolazio razmišljajući kako je jedan takav genijalac mogao odrasti u ovakvom malom ličkom selu.

Započeo je kolovoz i u zraku se osjećalo da se sprema nešto veliko. Sve je bilo puno vojske. Gotovo u svakome automobilu se mogao vidjeti čovjek u uniformi. Svima nam je bilo jasno da će se krenuti u oslobađanje Hrvatske, samo nismo znali kada. Prije početka same akcije sjedio sam u operativnom centru zbornog područja i telefonskom centralom spajao naše postrojbe sa zapovjedništvom. Odjednom je započeo minobacački napad na Gospić! Granata je pogodila zgradu preko puta naše. Uplašio sam se! Nisam nikakav heroj, običan sam čovjek, a obični ljudi se boje. Ipak, nakon nekoliko minuta sam se smirio jer sam imao zadatke i zapovijedi koje sam, kao vojnik, morao izvršiti. Kad je završila moja smjena, krenuo sam pješice do Smiljana. Negdje na pola puta stao je neki dobroćudni brkati čovjek i odvezao me do satnije. Dok smo se vozili, upitao me kada se kreće u akciju. Odgovorio sam mu da će to biti sutra iako nisam imao nikakve informacije o tome. Ipak, bio sam u pravu. Idućega dana, u pet sati, počela je topnička paljba. Gorjelo je nebo i zemlja. Onima na drugoj strani sigurno nije bilo lako. Bili smo sretni, sav strah je nestao jer se krenulo u oslobađanje domovine. Ne bih puno govorio o tim danima, samo ću reći da sam ljudski i pošteno obavio svoju dužnost i pred svakoga mogu stati čiste savjesti i obraza.“

S ponosom prepričavam njegovu priču. Zahvalna sam što se vratio i što je i danas uz nas, a zbog njegovog sudjelovanja (kao i sudjelovanja ostalih branitelja) mi danas živimo u slobodnoj državi.

Valentina Mihalić

OŠ Slavka Kolara Hercegovac